Document ID: /roh_data/filtered/fineweb-2-filterrobots_roh.jsonl.gz/72539

Communicaziun a las medias dals 24 zercladur 2019
In onn CPI: il rapport parzial stat curt avant sia finiziun
La cumissiun parlamentara d'inquisiziun (CPI) davart il cartel da construcziun è dapi in onn vi da la lavur. Las inquisiziuns en connex cun l'acziun da la polizia cunter Adam Quadroni èn terminadas. Parallelamain a quai vegn examinada la rolla da commembers da la regenza e da collavuraturs da l'administraziun en connex cun il cartel da construcziun.
Avant in onn ha la CPI Cartel da construcziun cumenzà cun sia lavur: Ils 22 da zercladur 2018 ha gì lieu l'emprima sesida. Dapi lura è la CPI sa radunada en passa 40 ulteriuras sesidas ed ha fatg gia var 80 uras d'interrogaziun. Quai en spezial tar in dals dus puncts centrals da sia incumbensa: l'inquisiziun en connex cun l'acziun da la polizia cunter Adam Quadroni.
Tar quest tema èn las interrogaziuns e las autras acziuns d'inquisiziun terminadas en il fratemp. Durant la stad vegn redigì il rapport parzial. Suenter pon las persunas involvidas prender posiziun davart il rapport d'inquisiziun per pudair defender lur interess en il rom da l'uschenumnada attenziun giuridica. Il rapport parzial duai vegnir suttamess al cussegl grond en la sessiun da december 2019.
Parallelamain a quai sa fatschenta la CPI cun il segund punct central da sia incumbensa: la dumonda, sche commembers da la regenza u collavuraturs da l'administraziun han surpiglià lur responsabladad en connex cun las proceduras da submissiun en ils fatgs da construcziun e sch'il controlling e la surveglianza interna han lavurà correctamain.
Tgi che ha infurmaziuns che pudessan esser impurtantas per la lavur da la CPI è vinavant supplitgà da s'annunziar tar la CPI via la pagina d'internet www.pukbaukartell.ch. Impurtant: L'urden d'organisaziun e da procedura prevesa che infurmantas ed infurmants pon vegnir protegids tras confidenzialitad (anonimisaziun).
Persuna da contact:
Michael Pfäffli, president da la CPI Cartel da construcziun, tel. 079 681 33 51
Davart la CPI Cartel da construcziun
Il cussegl grond dal chantun Grischun ha concludì unanimamain ils 13 zercladur 2018 d'installar ina cumissiun parlamentara d'inquisiziun per sclerir las cunvegnas da cartel en l'industria da construcziun grischuna ed il cumportament da differentas varts envers Adam Quadroni.
La CPI vegn presidiada da Michael Pfäffli (PLD, San Murezzan). Vicepresidenta è Beatrice Baselgia-Brunner (PS, Domat). Ils ulteriurs commembers èn Walter Grass (PBD, Urmein), Jan Koch (PPS, Igis) e Livio Zanetti (PCD, Landquart).
Communicaziun a las medias dals 21 d'avust 2018
La CPI cartel da construcziun cumenza sia lavur
La CPI cartel da construcziun ha nizzegià la stad per s'organisar: ella ha tschernì in secretariat ed elavurà il reglament d'organisaziun e da procedura. La pagina-web www.pukbaukartell.ch serva a l'infurmaziun transparenta – porscha dentant era pussaivladads da contact per persunas che pon far indicaziuns.
La cumissiun parlamentara d'inquisiziun CPI cartel da construcziun, che sa cumpona da tschintg persunas, ha prendì las ultimas emnas pliras decisiuns impurtantas: cun il biro d'advocatura turitgais Rudin Cantieni Rechtsanwälte AG ha ella tschernì in secretariat da cumissiun che garantescha l'independenza e che po sustegnair la CPI a moda cumpetenta grazia a sia gronda experientscha en inquisiziuns. La cumissiun ha ultra da quai dà a sasezza in reglament d'organisaziun e da procedura che observa la decisiun dal parlament, la legislaziun dal chantun Grischun e las reglas legalas generalas. La CPI ha gia dumandà las actas davart l'inquisiziun e fixà per l'october ils emprims termins d'interrogaziun.
Cun la pagina-web www.pukbaukartell.ch vul la CPI crear transparenza e pussaivladads da contact. Perquai èn ils documents centrals e las infurmaziuns impurtantas vegnids publitgads sin la pagina-web e vegnan cumplettads cuntinuadamain en il decurs da la lavur. La pagina-web porscha dentant era diversas pussaivladads da contact – persunas che pon far indicaziuns che pon esser relevantas per la lavur da la CPI, èn envidadas da s'annunziar tar la CPI. Impurtant: il reglament d'organisaziun e da procedura prevesa che las persunas che fan indicaziuns pon vegnir protegidas tras confidenzialitad (anonimisaziun).
Per ulteriuras infurmaziuns
Michael Pfäffli, president da la CPI cartel da construcziun, tel. 079 681 33 51
Davart la CPI cartel da construcziun
Il Cussegl grond dal chantun Grischun ha decis unanimamain ils 13 da zercladur 2018 d'incaricar ina cumissiun parlamentara d'inquisiziun per sclerir las cunvegnas da cartel colportadas en la branscha da construcziun grischuna ed il cumportament da differents uffizis visavi il whistleblower A.Q.
La CPI vegn presidiada da Michael Pfäffli (PLD, San Murezzan), Beatrice Baselgia-Brunner (PS, Domat) è la vicepresidenta. Ulteriurs commembers èn Walter Grass (PBD,
Urmein), Jan Koch (PPS, Igis) e Livio Zanetti (PCD, Landquart).